Die Pos | Sport | Miljoendollarduif mik Verenigde State toe
23 February 2018 l Ronél van Jaarsveld l Views: 222 l 22 days ago
Só lyk ’n duif wat meer as R1 miljoen kos. Mix het die wêreldbekende Million Dollar Pigeon Race vroeg in Februarie gewen en is tydens ’n veiling vir R1 150 000 verkoop. Die bod van R1 150 000 is op ’n Amerikaanse duiweboer van Indiana toegeslaan.
Die blitsige wedvlugduif van ’n duiweboer van Modimolle is vir ’n rapsie meer as ’n Woolworths-hoender tydens ’n wêreldwye veiling verkoop.
Mix, die duif wat die wêreldbekende Million Dollar Pigeon Race op Saterdag 3 Februarie gewen het, is vir ’n verstommende R1 150 000 verkoop. Dit is die hoogste prys wat al ooit in Suid-Afrika vir ’n renduif betaal is.
Charl Stander, wat in die Kokanje-aftreeoord woon, en Gigi Gaddin van Johannesburg, het die duif geteel en vir die kompetisie ingeskryf. Die duif het met dié byeenkoms vir sy eienaars R2 miljoen verdien.
Die byeenkoms se reëls bepaal dat die duiwe ná afloop van die wedvlug op ’n veiling verkoop word. Die eienaar ontvang 45% van die inkomste en die res gaan aan die maatskappy wat die byeenkoms gereël het.
Die wenduif, Mix, kom uit kampioenbloed-lyne. Oorsese duiweboere wou haar besondere genetika baie graag by dié van hul duiwe voeg. Die Amerikaner, Mike Ganus, het die wenbod ingesit. Een van sy duiwe het in 2016 ook die Million Dollar Pigen Race gewen. Op hulle webwerf spog hulle dat die “Ganus Family Loft” in Indiana die enigste duiweboere is wat die Million Dollar, asook die Victoria Falls World Challenge Final Race, gewen het. Albei dié wedrenne word beskou as van die bestes ter wêreld.
Mix het die duisende ander duiwe, wat van regoor die wêreld ingeskryf is, behoorlik ore aangesit. Sy het 18 minute voor haar naaste teenstander by die duiwehokke by die Herron Banks Estate aan die oewer van die Vaalrivier, ingeklok nadat sy die 521 km vanaf Colesberg afgelê het.
“Die mense het mal geraak tydens die bieëry. Ons het glad nie verwag dat Mix so ’n ongelooflike prys sal haal nie. Die vorige Suid-Afrikaanse rekord was maar R800 000 vir ’n wenduif,” het ’n trotse Stander aan Die Pos gesê.